Pracovný dokument Komisie - Zhrnutie posúdenia vplyvumobilizácie verejných a súkromných finančných prostriedkov pre celosvetový prístup k finančne dostupným a bezpečným energetickým službám, ktoré neškodia klíme: globálny fond pre energetickú účinnosť a obnoviteľnú energiu {KOM(2006) 583 konečné znenie} {SEK(2006) 1224} /* SEK/2006/1225 */





[pic] | KOMISIA EURÓPSKYCH SPOLOČENSTIEV | Brusel, 6.10.2006 SEK(2006) 1225 PRACOVNÝ DOKUMENT KOMISIE ZHRNUTIE POSÚDENIA VPLYVUMOBILIZÁCIE VEREJNÝCH A SÚKROMNÝCH FINANČNÝCH PROSTRIEDKOV PRE CELOSVETOVÝ PRÍSTUP K FINANČNE DOSTUPNÝM A BEZPEČNÝM ENERGETICKÝM SLUŽBÁM, KTORÉ NEŠKODIA KLÍME: GLOBÁLNY FOND PRE ENERGETICKÚ ÚČINNOSŤ A OBNOVITEĽNÚ ENERGIU {KOM(2006) 583 konečné znenie}{SEK(2006) 1224} Pri zachovaní súčasnej tendencie sa podľa Medzinárodnej agentúry pre energiu (MAE) dopyt po energii na celom svete do roku 2030 zvýši o viac ako 60 percent. V rovnakom čase by však vzrástli emisie oxidu uhličitého o 62 % a odhadom 1,4 miliardy ľudí by nemalo prístup k moderným energetickým službám. Poprední svetoví predstavitelia sa preto zhodli, že súčasné trendy sú neudržateľné. Na Svetovom samite o udržateľnom rozvoji (WSSD) v roku 2002 sa dohodli na rýchlom a výraznom zvýšení svetového podielu obnoviteľnej energie, čím sa počet ľudí, ktorí v súčasnosti nemajú prístup k základným energetickým službám, zníži z 1,6 miliardy na polovicu. Aby sa neostalo pri prázdnych slovách, EÚ začala činnosť v rámci Johannesburskej koalície obnoviteľnej energie (JREC). Od jej založenia na WSSD vyjadrilo súhlas s pripojením sa k nej viac ako 90 vlád. Komisia spolupredsedá JREC a na je pôde sídli aj sekretariát, čím sa zabezpečuje potrebná súčinnosť s Energetickou iniciatívou EÚ, ktorá kladie veľký dôraz na obnoviteľnú energiu a energetickú účinnosť. Okrem toho skupina G8 v Gleneagleskom akčnom pláne o zmene klímy, čistej energii a udržateľnom rozvoji navrhla zaviesť konkrétny investičný rámec pre čistú energiu. Komisia vo svojej zelenej knihe „Európska stratégia pre udržateľnú, konkurencieschopnú a bezpečnú energiu“ stanovuje integrovaný prístup k riešeniu otázok zmien klímy so zameraním okrem iného na veľmi výrazné zvýšenie energetickej účinnosti prostredníctvom demonštrácie a uplatnenia energeticky účinných technológií a väčšej demonštrácie a uplatnenia a obnoviteľných energetických technológií. Investície do obnoviteľnej energie a v podobnom rozsahu aj investície do energetickej účinnosti predstavujú významné výhody s typickými vlastnosťami verejného tovaru. Prinášajú podstatné globálne výhody, napríklad nulové alebo nízke emisie skleníkových plynov, a rovnako miestne a regionálne výhody, napríklad nulové alebo nízke emisie tradičných látok znečisťujúcich ovzdušie. Pomáhajú zlepšiť energetickú bezpečnosť tým, že využívajú miestne dostupnú energiu, ako je veterná, slnečná, geotermálna alebo energia z biomasy. Týmito investíciami sa takisto podporuje miestna zamestnanosť a vytváranie príjmov, a to najmä prostredníctvom poskytovania energie na účely výroby. Vďaka týmto výhodám „verejného tovaru“ sú projekty obnoviteľnej energie a energetickej účinnosti často ekonomicky atraktívne, najmä v rozvojových krajinách, v ktorých je výroba energie obyčajne oveľa menej efektívna spôsobuje väčšie znečistenie než v priemyselne rozvinutých krajinách s vyspelými environmentálnymi právnymi predpismi. Investície do obnoviteľnej energie a energetickej účinnosti sa okrem toho stanú neoddeliteľnou súčasťou investičného programu v oblasti základnej energie a rozvoja. V súčasnosti môžu prispieť k poskytovaniu elektrickej energie a dodávkam inej ako elektrickej energie pre miestne podniky a dopravu, najmä v miestach, kde je rozvodná sieť nehospodárna. V odľahlých oblastiach možno vhodnú a hospodárnu energiu zabezpečiť systémami bez sieťového pripojenia a minisieťami. Možno ponúknuť širokú škálu technologických riešení, ktoré môžu poslúžiť potrebám podnikov a domácností, čo je významné najmä pre rozvojové krajiny. IEA predpokladá, že napriek rastúcemu počtu úspešných výsledkov a záväzkov prijatých medzinárodným spoločenstvom podiel obnoviteľnej energie by mal v roku 2030 zostať viac alebo menej stabilný, ak pretrvajú súčasné trendy. Aj keď sa politické rámce čoraz viac zlepšujú, financovanie investícií do energetickej účinnosti a obnoviteľnej energie sa tým automaticky nezaistí. Problémy, z ktorých vyplýva finančný nedostatok, sú zložité, ale hlavné ťažisko je najmä v oblasti rizikového kapitálu, ktorý dáva dôležitú záruku poskytovateľom finančných prostriedkov. Mobilizovanie finančných zdrojov zo súkromného sektora je podstatné, aby sa do investícií do udržateľnej energie dostalo dostatočné množstvo finančných prostriedkov. Vysoký potenciál obnoviteľných zdrojov vytvárať veľké množstvo environmentálnych a socio-ekonomického verejného tovaru, ako na miestnej, tak aj na svetovej úrovni, si zaslúži verejnú podporu pri riešení týchto finančných ťažkostí a pri poskytovaní verejných podnetov medzinárodným a domácim súkromným investorom. Komisia spolu s medzinárodnými finančnými inštitúciami, napríklad s EIB, EBRD a Svetovou bankou, súkromnými investormi a finančnými sprostredkovateľmi, už spoločnými silami ustanovili Svetový fond pre energetickú účinnosť a obnoviteľnú energiu (Global Energy Efficiency and Renewable Energy Fund - GEEREF), ktorý má formu globálneho verejno-súkromného partnerstva . Cieľom je mobilizovať verejné a súkromné financie na rozširovanie pilotných programov, ktoré môžu pomôcť vyriešiť finančné ťažkosti týkajúce sa projektov obnoviteľnej energie a podnikania v tejto oblasti. Návrh vychádza z iniciatívy dlhodobého kapitálu („Patient Capital“), ktorú Európska komisia začala v roku 2004 v rámci JREC. Je založený na štúdii vykonateľnosti, ktorej oblasť pôsobnosti a začatie boli určené na základe diskusií v rámci WSSD z roku 2002 a prvej medzinárodnej konferencie JREC na vysokej úrovni, ktorá sa konala v Bruseli (2. – 3. júna 2003). Dôraz sa kladie najmä na rozvojové krajiny transformujúce sa hospodárstva. GEEREF bude ustanovený ako globálne verejno-súkromné partnerstvo, ktoré ponúkne vhodné možnosti podelenia sa o riziká a spolufinancovania pre rôznych komerčných i nekomerčných investorov s globálnym investičným mandátom. Umožní sa tým zapojenie profesionálnych správcov fondu, ktorí budú na sebestačnom základe konať v súlade s konkrétnym mandátom, ktorý im udelia darcovia a investori. Prostredníctvom tejto štruktúry sa zabezpečia vysoko účinné mechanizmy monitorovania, podávania správ a kontroly. GEEREF bude podporovať projekty v oblasti obnoviteľnej energie a energetickej účinnosti do výšky 10 miliónov eur, ktoré komerční investori a medzinárodné finančné inštitúcie väčšinou prehliadajú. Oblasť pôsobnosti bude zahŕňať subsaharskú Afriku, karibské a tichomorské ostrovné štáty, krajiny Európskeho susedstva (vrátane severnej Afriky a krajín východnej Európy, ktoré nie sú členmi EÚ, vrátane Ruska), Latinskú Ameriku a Áziu (vrátane strednej Ázie a Stredného východu)[1]. Financovanie bude riadené trhom, pričom sa budú uprednostňovať investície do tých krajín, regiónov alebo obcí, ktorých podporná politika obnoviteľných zdrojov energie počíta s účasťou súkromného sektora a uľahčuje investície do obnoviteľných zdrojov energie. Osobitný dôraz sa bude klásť na plnenie potrieb krajín AKT. Fond bude fungovať ako jedno správne miesto („one stop shop“) pre poskytovanie rizikového kapitálu aj pre poskytovanie technickej pomoci, čím sa znížia transakčné náklady a zlepší celková výkonnosť fondu. Rozsah investícií zahrnie širokú škálu typov projektov a technológií v oblasti energetickej účinnosti a obnoviteľných zdrojov, pričom dôraz sa bude klásť na technológie overenými technickými záznamami. Finančný cieľ GEEREF je stanovený minimálne na 100 miliónov eur. Tento cieľ je potrebný na dosiahnutie významného účinku na globálnej úrovni a dostatočný na vybudovanie verejno-súkromného partnerstva, ktoré sa časom stane sebestačným. GEEREF sa bude aktívne zapájať do tvorby a financovania regionálnych čiastkových fondov alebo rozšírenia existujúcich iniciatív[2]. To umožní prispôsobiť sa osobitostiam regionálnych trhov a zainteresovať medzinárodné finančné inštitúcie, priniesť miestne odborné poznatky a docieliť pákový efekt pri ďalšom súkromnom financovaní. Účasť GEEREF by sa mohla pohybovať medzi 25 až 50 % pri stredne a veľmi rizikových čiastkových fondoch a 15 až 20 % pri čiastkových fondoch s nízkym rizikom. Za predpokladu, že počas prvej finančnej etapy sa podarí získať sumu 100 miliónov eur, bolo by možné mobilizovať dodatočný kapitál do výšky 1 miliardy eur. Pákový faktor sa teda bude pohybovať okolo hodnoty 10, čo je podstatne viac než pri bežných grantových režimoch, v ktorých sa požaduje spolufinancovanie v rozsahu 50 – 70 %. Európska komisia si vzhľadom na príslušné riziko uvedomuje, že na začatie tejto iniciatívy a podstatného súkromného spolufinancovania je potrebný významný príspevok z rozpočtu Spoločenstva. Európska komisia navrhuje prispieť GEEREF v rámci tematického programu pre životné prostredie a riadenie prírodných zdrojov vrátane energie sumou do výšky 80 miliónov EUR na obdobie rokov 2007 – 2010. Prvý príspevok 15 miliónov eur sa má podľa návrhu poskytnúť začiatkom roku 2007. Nevyhnutné ľudské zdroje potrebné na riadenie tejto iniciatívy budú pokryté s využitím existujúcich zdrojov v rámci riadiacich útvarov, v prípade potreby prostredníctvom interného premiestnenia. (Výročné) finančné rozhodnutie týkajúce sa výdavkov podľa ročného programu ENRTP takisto poskytuje základňu pre prideľovanie finančných prostriedkov Spoločenstva do GEEREF (možno prostredníctvom Európskeho investičného fondu, ako v prípade Európskeho fondu pre juhovýchodnú Európu. Pri rozhodovaní sa budú zohľadňovať príslušné opatrenia predpokladané v právnom základe. V tomto návrhu je zahrnuté spolufinancovanie zo strany širokej škály verejných orgánov a súkromných subjektov, vrátane medzinárodných finančných inštitúcií, súkromných investorov a spoločností a nadácií. Členské štáty EÚ a EHP môžu prispievať dobrovoľne. Odhad úrovne tohto spolufinancovania sa uvádza v tejto tabuľke: v mil. EUR (zaokrúhlené na 3 desatinné miesta) Spolufinancujúci subjekt | Rok 2007 | 2008 | 2009 | 2010 | 2011 | 2012 a neskôr | Celkom | Spolufinancovanie bez členských krajín ES – 1. úroveň | 10,000 | 10,000 | 20,000 | Spolufinancovanie bez členských krajín ES – 2. úroveň | 15,000 | 30,000 | 50,000 | 109,000 | 204,000 | Spolufinancovanie bez členských krajín ES – 3. úroveň | 10,000 | 50,000 | 100,000 | 300,000 | 331,000 | 791,000 | Spolufinancovanie bez členských krajín ES celkom | 35,000 | 90,000 | 150,000 | 409,000 | 331,000 | 0,000 | 1015,000 | Predpokladá sa, že na rozvoj aktivít v regiónoch AKT možno od investičnej facility v rámci Deviateho európskeho rozvojového fondu, ktorý spravuje EIB, dostať až 50 miliónov eur. Tento nový nástroj môže poslúžiť ako pozitívny príklad, ktorý by bolo možné nasledovať zo strany ďalších verejných a súkromných investorov a predstavuje významný zintenzívňujúci nástroj na zabezpečenie celkovej finančnej potreby 241 miliárd eur do roku 2010. V prípade, že GEEREF bude úplne zainvestovaný, mohol by na trhy rozvojových krajín priniesť až 1 gigawatt energetickej kapacity, ktorá je čistá z hľadiska životného prostredia. Táto kapacita by umožnila službami v oblasti čistej energie zásobiť 1 až 3 milióny ľudí, čo predstavuje náhradu 1 až 2 miliónov ton CO2 ročne (pri súčasných cenách vyčíslenú na takmer 5 miliónov eur). - Emisie skleníkových plynov: Za rok sa ušetrí viac ako 1,1 miliónov ton CO2, čo na desaťročia povedie k dlhodobým účinkom. Tento údaj predstavuje odhad na základe predpokladu, že novozavedená kapacita financovaná prostredníctvom GEEREF by nahradila v súčasnosti „priemerné“ zariadenia na výrobu elektrickej energie z tuhých palív a kombinované teplárne a elektrárne v rozvojových krajinách. Pri optimistickom scenári, pri ktorom by sa iba nahradila výroba tepla a energie založená na uhlí, ročné úspory CO2 by dosiahli takmer 3 milióny ton. Pesimistický scenár, pri ktorom sa predpokladá nahradenie elektrární a teplární na plyn, sa pokladá za vysoko nepravdepodobný; väčšina investícií do energetiky v rozvojových krajinách predstavuje rozšírenie kapacity dodávok energie skôr na základe lacného uhlia, ako na základe oveľa drahšieho plynu. To by mohlo viesť ku kumulatívnym úsporám CO2 medzi 10 a 30 miliónmi ton počas desaťročného trvania Globálneho fondu, a to s pretrvávajúcimi následkami v ďalších aspoň 10 rokoch. V každom prípade konečný výsledok bude závisieť od konečnej technologickej a zemepisnej kombinácie. - Energetická bezpečnosť: Očakáva sa, že do prevádzky sa uvedie približne medzi 500 a 1500 MW novozavedenej čistej a domácej obnoviteľnej energetickej kapacity alebo v dôsledku investícií do energetickej účinnosti nedôjde k rozšíreniu kapacít. - Prístup k energii: Počet ľudí žijúcich v rozvojových krajinách, ktorí budú zásobovaní modernými službami v oblasti čistej energie, bude medzi 0,5 a 3,5 milióna. Medzi príjemcov budú pravdepodobne patriť malé a stredné podniky, čím sa zvýši možnosť výberu pre vzdialenejšie regióny rozvojových krajín s cieľom rozvíjať hospodárske aktivity, ktoré by ináč neboli možné. Navyše sa očakáva poskytovanie moderných palív na varenie a teplej vody takmer 500 000 domácnostiam. - Iné: Očakávajú sa priaznivejšie vplyvy, pre ktoré sa nevykonali kvantifikácie. Medzi ne patria: - zníženie množstva emisií tradičných látok znečisťujúcich ovzdušie vrátane SOx, NOx, PM a CO, čím sa prispeje k zlepšeniu kvality miestneho ovzdušia a zníženiu počtu zdravotných problémov vrátane problémov spôsobených varením vo vnútri budov; - zníženie tlaku zo strany dovozu drahých tuhých palív tým, že dôjde k využívaniu obnoviteľnej energie, ako napríklad vetra, slnečnej energie, geotermálneho tepla alebo miestne dostupnej biomasy; - vytváranie miestnej zamestnanosti a miestnych príjmov, a to aj pomocou poskytovania energie na využitie vo výrobe, najmä v odľahlých oblastiach, pre ktoré by rozšírenie energetickej siete nebolo hospodársky príťažlivé; - nárast možností výberu pri rozvoji, prenose a rozmiestnení vyspelých technológií, vrátane nových možností voľby pri podpore vytvárania spoločných podnikov medzi európskymi podnikateľmi a podnikateľmi z rozvojových krajín, čím sa prenáša know-how v oblasti technológií a riadenia. Navrhovaný Globálny fond pre energetickú účinnosť a obnoviteľnú energiu opísaný v tomto oznámení doplní škálu finančných nástrojov, ktoré má Európske spoločenstvo k dispozícii. Je konkrétne zostavený tak, aby sa ním posilnila schopnosť Spoločenstva podporovať vykonávanie programov trvalo udržateľného rozvoja a odstránenia chudoby v partnerských krajinách, ako aj urýchliť prenos, rozvoj a rozmiestnenie technológií, ktoré sú šetrné k životnému prostrediu. Uľahčí sa ním účinná spolupráca medzi darcami, vzbudí výrazný záujem komerčných investorov, vrátane medzinárodných finančných inštitúcií, a v dôsledku urýchli zavedenie technológií udržateľnej, bezpečnej a dostupnej energie a z nich plynúcich služieb na svetový trh. Získaním ďalších skúseností možno tento novátorský prístup ku konkrétnemu verejno-súkromnému partnerstvu rozšíriť aj na ďalšie kľúčové oblasti investícií do odvetvia čistej, finančne dostupnej a bezpečnej energie (napr. zachytávanie uhlíka a jeho geologické uskladňovanie). [1] Pokiaľ ide o krajiny patriace do oblasti pôsobnosti predvstupového nástroja, malo sa zabezpečiť doplnkové financovanie z ostatných nástrojov. [2] Príklady existujúcich pilotných projektov podobných tomu, čo sa predpokladá a čo môže byť rozšírené, sú uvedené v prílohe (SEC(2006) 1224).